એક વાત સમજી લો. ઈશ્વર કોઈ ફિલ્મી ખલનાયક નથી કે તમારી સાથે બદલો લેવા માટે, તમારા સારી રીતે કામ કરવા છતાં તમને સફળતાથી વંચિત રાખે. થોડી વાર માટે માની લો કે ભાગ્ય પ્રમાણે પહેલેથી જ એ નક્કી છે કે આજે તમને ભોજન મળવાનું ને મળવાનું જ છે. તમે એક એવા વેરાન જંગલમાં જઈને બેસો જ્યાં તમારી દેખભાળ કરનારું કોઈ ન હોય. નજીકમાં કોઈ ફળ પડે તો તેને પણ અડશો નહીં. ઈશ્વર ઈચ્છે તો જાતે આવીને તમારા મોંએ ભોજનનો કોળિયો મૂકશે એવા વિશ્વાસ સાથે રાહમાં બેઠા રહો.